**ПОСТУПАК РАДИ ПРУЖАЊА УСЛУГА**

Градска управа за комуналне послове решава у управном поступку у првом степену о правима и обавезама физичких и правних лица у управним стварима из надлежности Градске управе за комуналне послове. Странка може поднети захтев у писаној форми путем Писарнице на адреси: Нови Сад, Трг слободе 1, шалтери 12 и 14. Градска управа за комуналне послове је дужна да поводом поднетог захтева утврди све одлучне чињенице и околности које су од значаја за доношење решења, као и да странкама омогући да остваре и заштите своја права и правне интересе. На основу одлучних чињеница утврђених у поступку, Градска управа за комуналне послове у законом утврђеним роковима је обавезна да донесе решење у управној ствари која је предмет поступка. Против решења Градске управе за комуналне послове којим је одлучено о захтеву, странка може да поднесе жалбу у року од 15 дана од дана достављања решења, Градском већу Града Новог Сада. Жалба се таксира са 440,00 динара административне таксе и уплаћује на рачун број 840-742241843-03, Градске административне таксе, са позивом на број 20-511. Жалба се предаје на Писарници, Трг слободе број 1, Нови Сад, шалтери 12 и 14 или усмено на записник код органа који поступак води. Када Градска управа за комуналне послове, утврди да је жалба благовремена, допуштена и изјављена од стране овлашћеног лица, као и да је основана, може ствар решити другачије и новим решењем заменити решење против којег је изјављена жалба. Против новог решења странка може изјавити жалбу. Ако Градска управа за комуналне послове не одбаци жалбу, зато што је недопуштена, неблаговремена, или изјављена од стране неовлашћеног лица, нити донесе ново решење којим замењује побијано решење, дужна је да без одлагања а најкасније у року од петнаест дана од дана пријема жалбе пошаље жалбу са списима предмета другостепеном органу, односно Градском већу Града Новог Сада на даље поступање. Градска управа за комуналне послове је дужна да донесе решење у року предвиђеном Законом о општем управном поступку. Ако у том року не донесе или не достави решење странци, странка може изјавити жалбу као да је њен захтев одбијен.

Образци захтева за привремено заузимање јавне површине, који садрже списак неопходних исправа и доказа ради остваривања права подносиоца захтева, могу се преузети са званичне интернет презентације Града Новог Сада, у делу: Градска управа - Документи градских управа – Захтеви Градске управе за комуналне послове. Такође, на исти начин се могу преузети и Упутство министарства државне управе и локалне самоуправе од 03. јуна 2016. године са Образцем 1 и Образцем 2, листа овлашћених лица за решавање управних ствари из делокруга Градске управе за комуналне послове, као и објашњење поступка пружања услуга.